Gular viðvaranir verða víða í gildi klukkan 15 á þriðjudag . Skjáskot Búast má við stormi og ofsafengnu veðri víða á þriðjudag og miðvikudag . Gul veðurviðvörun verður í gildi þessa daga á höfuðborgarsvæðinu , Suðurlandi , Faxaflóa , Breiðafirði , Vestfjörðum , Ströndum og Norðurlandi vestra . Á þriðjudag er útlit fyrir norðanstorm eða norðanrok á vestanverðu landinu með snjókomu og skafrenningi , einkum norðvestantil . Er því spáð að vindur geti sumsstaðar náð 23 til 32 metrum á sekúndu . Búast má við víðtækum samgöngutruflunum og engu ferðaveðri þar sem viðvaranir verða í gildi . Veðurstofan varar jafnframt við því að þar megi búast við tjónum eða slysum ef aðgát er ekki höfð . Fólki er bent á að ganga vel frá lausum munum og sýna varkárni . Á miðvikudag má reikna með norðanhvassviðri eða norðanstormi með snjókomu eða éljagangi . Síðdegis á þriðjudag og fram á miðvikudag má búast við stormi eða roki á höfuðborgarsvæðinu sem nái 20 til 28 metrum á sekúndu . Þá er varað við hugsanlegum samgöngutruflunum og hættu á foktjóni . Fólk er beðið um að fylgjast vel með veðurspá .